Լրագրող Ալեքսանդր Սոսնովսկին ծնվել է Կիևում: Վերջին 30 տարիներին բնակություն է հաստատել Բեռլինում, որտեղ էլ տպագրվել են նրա երկու աշխատությունները՝ «Չեչենական ախտանիշ» (2003) և «Վրացական ախտանիշ» (2012) գրքերը: Այս աշխատությունները լույս աշխարհ հանելու համար հեղինակը հաճախ է վտանգել իր կյանքը՝ հենց տարածաշրջանում հավաքագրելով բազում անհրաժեշտ փաստաթղթեր: «Այս ուսումնասիրությունները լրացուցիչ անգամ ապացուցել են, որ Միխաիլ Սահակաշվիլին ամենևին էլ այն «անմեղ հրեշտակը» չէ, որով նա ցանկանում էր հանդես գալ միջազգային հանրության առջև»,- իր խոսքում ասաց Սոսնովսկին: Ըստ հեղինակի, «Վրացական ախտանիշ» գիրքը մեծ արձագանք ու հետաքրքրություն է առաջացրել Գերմանիայում, իսկ վերջերս, նաև՝ Շվեդիայում, ուր օրերս տեղի էր ունեցել նույն գրքի շնորհանդեսը: